kardosdrur/scandi-wiki huggingface dataset:
I Am Legend

Der er flere opslag med titlen I Am Legend:

 I Am Legend (roman) - en roman af Richard Matheson fra 1954:
 I Am Legend (film) - en film fra 2007
I Am Legend (film)

I Am Legend er en amerikansk apokalyptisk og post-apokalyptisk science-fiction-film fra 2007 instrueret af Francis Lawrence og med Will Smith i hovedrollen som doktor Robert Neville. Det er den tredje filmatisering af Richard Mathesons roman I Am Legend fra 1954.

Handling 

Robert Neville er muligvis jordens eneste overlevende menneske efter et angreb af et menneskeskabt virus ved navn "KV" (Krippin Virus), der starter i år 2009 i New York City og breder sig til resten af kloden. Robert bor sammen med sin hund i tre år, mens han arbejder på at finde en vaccine, prøver at få kontakt med eventuelle andre uinficerede overlevende og forsøger at overleve truslen fra de nattevandrende, blodtørstige skabninger, der er inficeret af virusset.

Medvirkende 
 Will Smith - (Robert Neville)
 Alice Braga - (Anna)
 Charlie Tahan - (Ethan)
 Willow Smith - (Marley Neville)

Referencer

Eksterne henvisninger 

 
 Officielle side
 Mark Protosevich manuskript 
 
 Se den alternative afslutning

Film fra 2007
Science fiction-film fra USA
Gyserfilm fra USA
Vampyrfilm
Gyserfilm baseret på bøger
Kannibalfilm
Økonomisk liberalisme

Økonomisk liberalisme er et økonomisk system, der er organiseret sådan, at det størst mulige antal økonomiske beslutninger træffes af individer eller husholdninger snarere end kollektive (f.eks. offentlige) institutioner eller organisationer. Den skotske økonom Adam Smith regnes almindeligvis som grundlæggeren af den økonomiske liberalisme med udgivelsen af sit værk An Inquiry into the Nature and Causes of the Wealth of Nations i 1776.

Den økonomiske liberalisme er i sin rene form fortaler for en helt ureguleret markedsøkonomi med privat ejendomsret. Historisk opstod den økonomiske liberalisme som svar på og i opposition til merkantilismen og feudalismen. I dag optræder den i høj grad i modsætning til forskellige afskygninger af socialisme og planøkonomi. Den økonomiske liberalisme står også i modsætning til protektionismen som følge af sit forsvar for frihandel og åbne markeder.

En økonomi, som styres efter økonomisk liberale principper, kan beskrives som en liberal økonomi.

I Europa bruges ordet markedsliberalisme som synonym for økonomisk liberalisme. Laissez-faire-liberalisme er et andet synonym. Den klassiske liberalisme har også økonomisk liberalisme som et af sine vigtigste kendetegn. Der er dog den vigtige potentielle forskel, at klassisk liberalisme kombinerer de økonomiske og politiske aspekter ved liberalismen, dvs. ønsket om en ureguleret markedsøkonomi med et arbejde for personlig frihed og menneskerettigheder. Den økonomiske liberalisme i sig selv vil ikke nødvendigvis lægge vægt på de andre aspekter ved liberalismen.

Økonomisk liberalisme associeres i dag også med neoliberalisme og nogle grene af konservatismen (liberalkonservatismen).

Referencer

Litteratur 

 
 Lund, Erik, Mogens Pihl og Johannes Sløk (1993): De Europæiske Ideers Historie. Gyldendal, 1962, 1993.

Liberalisme
Lambertseter

Lambertseter er en forstad til Oslo. Det var den første satellitby, der blev bygget i Norge. Den første familie flyttede ind den 29. december 1950. OBOS startede sin udbygning i 1951.

Lambertseter center 

Et boligområde som Lambertseter havde brug for sine egne butikker, hvorfor OBOS byggede Lambertsetercentret. Der blev også bygget en biograf (Symra) i centret. Efter at have været ude af brug længe, blev den i 2006 igen taget i brug af Oslo Kinomategrafer.

Udbygningen 
De første lejligheder som blev bygget var ejerlejligheder. Lejlighederne fra OBOS var andelslejligheder.

Skoler 
Lambertseter skole (grundskole) ligger på Glimmerveien 42 nær Lambertsetercentret. Den dækker 1. til 10. klasse, og har cirka 600 elever. Den blev i 2005 demonstrationsskole, og tager årlig imod udsendinge fra andre skoler og udlandet. Lambertseter skole satser også stort på IT: Flere klassetrin er "bærbare", det vil sige at alle elevene har hver sin bærbare computer.

Lambertseter har også Lambertseter videregående skole, der ligger på Cecilie Thoresens vei 6. Skolen har studietilbud som studiespecialisering (tidl. almene, økonomiske og administrative fag), sundheds- og socialfag, idrætsfag, kurser for minoritetssproglige og særligt tilrettelagt oplæring.

Kommunikation 
Tunnelbanen kom til bydelen i 1966 og er i dag hovedtransportmiddelet til Lambertserter. Lambertseter betjenes af Lambertseter Station. Linjen åbnede oprindeligt som sporvognslinje i 1957. I mange år hed linjen Lambertseterbanen. Den havde som i dag endestation på Bergkrystallen.

Bydelen 
Lambertseter var længe en egen bydel. Efter bydelsreformen 1. januar 2004 blev områderne i Lambertseter bydel fordelt mellem bydelene Nordstrand og Østensjø.

Andre ting 
En af Norges mest kendte skuespillere, Aksel Hennie, er født og opvokset i denne bydel.

Litteratur 
 Spjudvik, Marit; Å bygge et sosialdemokrati, Frode Rinnan og utbyggingen av drabantbyen Lambertseter, Hovedopgave ved Universitetet i Oslo 2007

Eksterne henvisninger 
 Lambertseter videregående skole 
 Lambertseter.com

Bydele og forstæder til Oslo
Nordstrand bydel
Symra kino

Symra kino er en biograf i Lambertseter i Oslo, Norge, og ligger på Cecilie Thoresens vei 23. Biografen ejes af Oslo Kino, og er deres eneste biograf udenfor Oslos centrum. Biografen har én sal med 429 siddepladser.

Eksterne henvisninger 
Symras officielle hjemmeside

Biografer
Bygninger, konstruktioner og anlæg i Oslo
Toni Kroos

Toni Kroos (født 4. januar 1990 i Greifswald, Østtyskland) er en tysk fodboldspiller, der spiller hos Real Madrid C.F. i den spanske La Liga.

Karriere

Klubkarriere 
Kroos startede sin ungdomskarriere i klubber i det østlige Tyskland, hvor han blandt andet var tilknyttet Hansa Rostock. Her spillede han frem til 2006, hvor han blev hentet til FC Bayern München. Han startede med at være tilknyttet klubbens ungdoms- og andethold, inden han i 2007 fik sin Bundesliga-debut for klubben i en 5-0 sejr over Energie Cottbus den 26. september 2007, hvor han i denne kamp lavede 2 assists. I vinteren 2009 blev han udlejet til Bayer Leverkusen i halvandet år, og vendte tilbage i sommeren 2010.

Kroos blev i juli 2014 solgt til Real Madrid i Spanien.

Landshold 
Kroos står (pr. juli 2014) noteret for 51 kampe og syv scoringer for det tyske landshold. Han var med til at vinde guld ved VM i 2014 i Brasilien, hvor han blandt andet scorede to mål i den tyske semifinalesejr på 7-1 over værtsnationen.

Titler 
Bundesligaen
 2008, 2013 og 2014 med Bayern München

DFB-Pokal
 2008, 2013 og 2014 med Bayern München

DFL-Ligapokal
 2007 med Bayern München

DFL Supercup
 2010 og 2012 med Bayern München

UEFA Champions League
 2013 med Bayern München
 2016 med Real Madrid C.F.
 2017 med Real Madrid C.F.
 2018 med Real Madrid C.F.
 2022 med Real Madrid C.F.
UEFA Super Cup
 2013 med Bayern München

VM for klubhold
 2013 med Bayern München

VM
 2014 med Tyskland

Referencer

Eksterne kilde/henvisninger 

 Karriere statistik hos fussballdaten.de 
 Profil og videoer 
 

Fodboldspillere fra Tyskland
Fodboldspillere fra FC Bayern München
Fodboldspillere fra Bayer 04 Leverkusen
Fodboldspillere fra Real Madrid CF
Verdensmestre i fodbold
Deltagere ved det europæiske mesterskab i fodbold 2012
Deltagere ved verdensmesterskabet i fodbold 2014
Deltagere ved det europæiske mesterskab i fodbold 2016
Deltagere ved verdensmesterskabet i fodbold 2018
Deltagere ved det europæiske mesterskab i fodbold 2020
Los Angeles Chargers

Los Angeles Chargers er et professionelt amerikansk fodboldhold, der spiller i AFC West-divisionen i NFL. Holdet har hjemme i Inglewood i Californien, og spiller deres hjemmekampe på SoFi Stadium Holdet blev oprettet som AFL-hold i 1960, og tilbragte sin første sæson i Los Angeles, før holdet flyttede til San Diego. Som AFL-hold nåede Chargers slutspillet fem gange, og vandt AFL-mesterskabet i 1963. Efter AFL og NFL gik sammen i 1970 har holdet været i slutspillet sytten gange, og nåede Super Bowl i 1994-sæsonen; her tabte holdet dog til San Francisco 49ers. Holdets profiler omfatter pt. blandt andet quarterback Tyrod Taylor, WR Keenan Allen, WR Mike Williams DT Joey Bosa og  TE Hunter Henry.

Eksterne henvisninger 

Sport i Californien
Hold i NFL
Etableret i 1960
Chargers
J.V. Martin

J. V. Martin, egentlig Martin Viktor Jeppesen, (28. september 1930 i Randers – 14. juli 1993) var en dansk billedkunstner. I sin ungdom var han aktiv i Danmarks Kommunistiske Ungdom(DKU). Han debuterede i 1957 som maler med en udstilling i Kunstlokalet i Randers. Han var i 1959 med til at oprette en dansk afdeling af foreningen ASPECT, der har til formål at skabe et fælles forum for nyskabende kræfter inden for arkitektur, billedkunst, dans, film, litteratur og musik og teater. Han kom gennem Asger Jorns lillebror, Jørgen Nash, ind i avantgardegruppen Situationistisk Internationale i 1962. Efter eksklusionen af Nash og en række andre medlemmer blev Martin til talsmand for situationisterne i Skandinavien. Martin arrangerede udstillingen Destruktion af RSG-6 i Odense i 1963, hvor han udstillede en serie malerier af verden efter udbruddet på Tredje Verdenskrig.

Eksterne henvisninger 
 
 J.V. MARTIN Hjemmeside 

Kunstnere fra Danmark
Lilli Gyldenkilde

Lilli Helletofte Gyldenkilde f. Pedersen (13. februar 1936 i Horsens – 8. august 2003 smst) var en dansk politiker, der var medlem af Folketinget og Europa-Parlamentet for Socialistisk Folkeparti.

Først var Gyldenkilde medlem af Socialdemokratiet, men meldte sig ud grundet uenighed i partiets EF-politik. Hun blev medlem i Folketinget i 1977, først som suppleant, siden som valgt i Horsenskredsen. Hun tegnede i mange år SF's profil i arbejdsmarkeds-, ligestillings- og pensionsspørgsmål. Folketingskarrieren sluttede i 1994. I de sidste år besad Gyldenkilde SF's plads i Folketingets Præsidium. Hun plejede et nært venskab med en af sine største politiske modstandere, Fremskridtspartiets Kirsten Jacobsen. De to var i 1996-1997 brevkasseredaktører i DR-programmet Spørg Lilli og Kirsten.

I 1994 stillede Gyldenkilde op til Europa-Parlamentet og blev valgt med over 100.000 personlige stemmer. Hun blev bl.a. næstformand for Den Europæiske Venstrefløjs Fællesgruppe/Nordisk Grønne Venstre, men måtte allerede efter et år nedlægge sit mandat som følge af kræftsygdom.

Bibliografi 
 Fra fabrik til folketing Erindringer (1992)
 Tanker ved et køkkenbord Erindringer (1999)

Eksterne henvisninger 
 

Folketingsmedlemmer i 1970'erne
Folketingsmedlemmer i 1980'erne
Folketingsmedlemmer i 1990'erne
Tidligere folketingsmedlemmer fra SF
Medlemmer af Europa-Parlamentet fra Danmark 1994-1999
Personer fra Horsens
Soissons

Soissons er en by i departementet Aisne i Frankrig, der ligger ved floden Aisne ca. 100 kilometer nordøst for Paris. Byen er en af landets ældste og var muligvis under navnet Noviodunum hovedstad for en af de belgiske stammer Julius Cæsar besejrede i 57 f.Kr.

Byer i Aisne
Assurandør

En assurandør er en stillingsbetegnelse for én, der tegner forsikringer til privatpersoner og virksomheder. Meget af tiden går med at tage ud at snakke med kunderne, og det er ofte uden for normal arbejdstid.

Stillingsbetegnelser
Ulrika Marseen

Ulrikka 'Ulrika' Eleonora Marseen (10. august 1912 i Brønderslev – 8. maj 2007)
var en dansk billedhugger og højskoleforstander.

Hendes forældre er købmand Harald Marseen (1885-1932) og Jenny Clausen (1890-1974).
1. november 1937 blev hun gift med kioskejer Carl Johan Jensen (1911-1987 i Sorø). Ægteskabet blev opløst i 1942. Børn: Hedda Marseen Ødum (1938-1990).

Som 14-årig kom hun ud at tjene på et husmandssted, senere var hun kammerjomfru på et gods i Sverige og derefter elev på et sommerpensionat i Løkken. I 1931-32 var hun husbestyrerinde i København og året efter kokkepige i London. Her stiftede hun for første gang bekendtskab med kunstens verden og blev dybt fascineret. 

I 1942 begyndte hun at søge undervisning i tegning og modellering og i 1944 blev Ulrika Marseen elev hos billedhuggeren Henry Luckow-Nielsen og året efter hos Johannes Bjerg, professor på Kunstakademiet. Studierne ledte frem til hendes debut på Kunstnernes Efterårsudstilling i 1945, hvor hun udstillede flere gange siden.

Fra midten af 1940'erne tog hun på studierejse til Holland, Rom og Paris. Indtil omkring 1965 udstillede hun bl.a. i Kleis' Kunsthandel i 1946, hos Galerie Birch fra 1946 og på Salon des Surindépendants i Paris 1947-49. I 1948 kom hun med i kunstnergruppen Spiralen med bl.a. kunstmaleren Wilhelm Freddie. Gruppen blev opløst i 1958. I 1952 vandt Ulrika Marseen en konkurrence om udkast til et monument for “The Unknown Political Prisoner”, udskrevet af The Institute of Contemporary Arts i London. Værket blev siden udstillet på Nordjyllands Kunstmuseum og på Tate Gallery i London. Senere fulgte flere oplæg og enkelte udsmykninger. I 1953-54 var hun med på Charlottenborg Forårsudstilling, 1954-55 medlem af censurkomitéen for Kunstnernes Efterårsudstilling og 1953, 1958-60 og 1962 med i den oprørske Majudstilling.

I 1962 udførte hun en glasmosaik til Klaksvík Kirke på Færøerne, bestilt af Statens Kunstfond, og samme år startede hun en kunsthøjskole, først i Dronningmølle, men allerede året efter gjorde en økonomisk gave det muligt at købe Holbæk Slots Ladegård, der fik plads til 80 elever. Marseen fungerede selv som forstander for Kunsthøjskolen i Holbæk fra stiftelsen og frem til 1981, derefter overtog hendes datter, billedvæveren Hedda Marseen Ødum, posten. 

Ulrika Marseen genoptog hun sin karriere som billedhugger og udstillede på flere markante udstillinger de kommende år, ligesom hun havde flere separatudstillinger, bl.a. på Bispegården i Kalundborg 1982. I 1984 tog hun på en studierejse til Thailand. 

Hendes stil var enkel og personlig med organiske, naturinspirerede former.

Ulrika Eleonora Marseen blev i anledning af sin 80-års fødselsdag i 1992 fejret med en stor retrospektiv separatudstilling på Kunsthøjskolen i Holbæk.

Eksterne henvisninger 
 
 Ulrika Marseen (kilde) 
 

Billedhuggere fra Danmark
Personer fra Brønderslev
Danskere i 1900-tallet
Personer i Dansk Kvindebiografisk Leksikon
Regierungsbezirk Düsseldorf

Regierungsbezirk Düsseldorf er et af fem regierungsbezirke i den tyske delstat Nordrhein-Westfalen.

Geografi 
Regierungsbezirk Düsseldorf ligger i den nordvestlige del af Nordrhein-Westfalen. Det er det befolkningsrigeste og tættest befolkede område i hele Tyskland. Det er præget af store byområder med 10 kreisfrie byer, deraf fire i den vestlige del af Ruhrområdet. Trods det er mere end 50% af arealet landbrugsland, og ca 15% bevokset med skov.

Regierungsbezirk Düsseldorf grænser i nord til Regierungsbezirk Münster, i øst til Regierungsbezirk Arnsberg og i syd til Regierungsbezirk Köln ; mod vest grænser det til Holland.

Kreise og kreisfrie byer 

Siden 1. Januar 1975 er Regierungsbezirk Düsseldorf opdelt i fem Kreise med i alt 56 kommuner og ti kreisfrie byer.

Weblinks 
 Website des Regierungsbezirks Düsseldorf
 Website des Landes Nordrhein-Westfalen
 Internet-Sperrverfügungen durch die Bezirksregierung Düsseldorf – Chronologi 

Nordrhein-Westfalen
Regierungsbezirke i Tyskland
Headbanger's Ball

Headbanger's Ball er et tv-program om heavy metal som sendes på MTV hver søndag. Det blev startet lørdag 18. april 1987, men blev nedlagt i januar 1995 for at gøre plads til et andet, mere moderne program.
Den første programvært (i forgængeren Heavy Metal Mania som senere blev til Headbanger's Ball) var Dee Snider, forsanger for Twisted Sister.

Headbanger's Ball genopstod i 2003 formodentlig på grund af heavy metals genvundne popularitet. Der sendes hovedsageligt hård rock- og heavy metal-videoer. Alt fra Mötley Crue til Cradle of Filth, og Metallica til Nightwish har været vist i programmet.

Heavy metal
Tv-programmer fra USA
Tv-programmer fra MTV
Dinslaken

Dinslaken er en industriby i Tyskland i delstaten Nordrhein-Westfalen med cirka 70.000 indbyggere. Byen ligger ved floden Emscher i kreisen Wesel nordvest i Ruhrområdet, cirka 15 km nord for Duisburg.

Henvisninger 

Byer i Nordrhein-Westfalen
Hanse
Ordnance QF 6-pounder

Ordnance QF 6-pounder var en standard britisk panserværns- og kampvognskanon under 2. verdenskrig. Den blev taget i tjenste ved panserværnsbatterier fra 1941 og blev benyttet som bevæbning på pansrede køretøjer fra 1942.

Mk II var den oprindelige version, Mk III var en Mk II modificeret til brug i panserede køretøjer, Mk IV havde længere løb og Mk V var en Mk IV modificeret til brug i kampvogn. Ordnance QF 6-pounder blev også produceret i USA som 57-mm Antitank Gun M1. Den var også anvendt i Danmark som 57 mm fodfolkskanon efter krigen.

Panserværnsvåben
Våben fra Storbritannien
United Nations Office on Drugs and Crime

United Nations Office on Drugs and Crime (UNODC; dan. "Forenede Nationers agentur for narkotika og kriminalitet") er et agentur i FN der blev grundlagt i 1997 som Office for Drug Control and Crime Prevention (Agentur for narkotikabekæmpelse og kriminalitetforebyggelse) ved at sammenlægge United Nations International Drug Control Programme (UNDCP) og Crime Prevention and Criminal Justice Division i FNs Wienkontor..

UNODC blev etableret for at bistå FN i bedre at kunne reagere med en koordineret, omfattende indsats over for illegal handel og transport og misbrug af narkotika samt kriminalitetsforebyggelse og retsforfølgelse, international terrorisme og korruption. Disse mål forfølges ved forskning, vejledning og hjælp til regeringer i implementeringen af forskellige kriminalitet-, narkotika-, terrorisme-, og korruptionsrelaterede konventioner, traktater og protokoller, såvel som faglig og finansiel bistand til regeringer til deres indsatser inden for disse områder.

Agenturet har hovedkontor i Wien og et underkontor i New York. Der er omkring 500 ansatte på verdensplan der er ledet en eksekutivdirektør udpeget af FNs generalsekretær.

Referencer

Eksterne henvisninger 
 About Us, United Nations Office on Drugs and Crime.
 Official website
 UNODC Region of South Asia website 
 International Narcotics Control Board (INCB)
 Organization of the United Nations Office on Drugs and Crime, Secretary-General's bulletin, ST/SGB/2004/6, 15. marts 2004.
 World Drug Reports
 UNODC Makes the Case for Ending Cannabis Prohibition, Inadvertently
 Asia & Pacific Amphetamine-Type Simulants Information Centre – an extensive information source on Amphetamine-Type Stimulants in Asia managed by the United Nations Office on Drugs and Crime
 UN Global Initiative to Fight Human Trafficking South Asia Office Conference

Kriminalitetsforebyggelse
Korruption
Office on Drugs and Crime
Etableret i 1997
Terrorforebyggelse
Street Dance Battle

Street Dance Battle (med undertitlen Sonic) er et dansk opsamlingsalbum udgivet 2. maj 2005 af NOW Music. Den tidligere vinder af TV 2's "Scenen er din", Sonic, lægger navn og krop til albummet.

Spor 

The Chemical Brothers: "Galvanize" 
Justin Timberlake: "Like I Love You" 
Beastie Boys: "Ch Ch Check It Out" 
Terror Squad: "Lean Back" 
Black Eyed Peas: "Joints And Jams" 
Outkast: "So Fresh, So Clean" 
Gang Starr: "Just To Get A Rep" 
Jamiroquai: "Supersonic" 
Kelis: "Flash Back" 
N.E.R.D: "Rock Star" 
Clipse: "When The Last Time" 
The Commodores: "Keep On Dancing" 
Dee-lite: "Groove Is In The Heart" 
Burhan G: "Sweat" 
Foxy Brown: "I'll Be" 
Benzino feat. Mario Winans: "Rock The Party" 
Usher: "You Don't Have To Call" 
Wyclef Jean & Missy Elliot: "Party To Damascus"

Eksterne henvisninger 
 Street Dance Battle

Album fra 2005
Kompilationer
Brett Perkins

Brett Perkins er født i Californien, USA, men nu bosiddende i København. Han har sine rødder i 80'ernes club-miljø i Los Angeles. Har bl.a. udgivet 3 soloalbum: Staring At The Sun (1998), Last Bus Home (2000) og Danish Weather (2003). Har bl.a. optrådt på Uldum Gademusik Festival.

Eksterne henvisninger 
 Brett Perkins 

Sangere fra USA
Sangere fra Danmark
Microsoft Windows 3.0

Windows 3.0 er en del af Microsoft Windows, Windows 3.0 er ikke et egentlig styresystem, men en grafisk brugerflade, til at køre på toppen af MS-DOS. Windows 3.0 blev den første populære version af Microsoft Windows.

Systemkrav 
16MHz 286 Processor, 1 MB RAM, 6 MB ledig harddiskplads, 3,5" eller 5,25" diskettedrev, MS-DOS 3.1 eller højere.

Referencer 

3.0
Radio Free Asia

Radio Free Asia (RFA) er en privatejet radiostation finansieret af Den amerikanske kongres der udsender i ni asiatiske sprog.

Radio Free Asia blev grundlagt som et privat foretagende i marts 1996 og begyndte at sende i september samme år.

I dag sender Radio Free Asia på ni asiatiske sprog via kortbølge og Internettet. Den første udsendes var på mandarin som stadig er stationens største sprog med 12 timers daglig sendetid. RFA sender og på kantonesisk, tibetansk, uigurisk, burmesisk, vietnamesisk, laotisk, Khmer (til Cambodja) og Koreansk (til Nordkorea). Den koreanske udgave blev oprettet i 1997 med Jaehoon Ahn som grundlæggende direktør.

Referencer

Eksterne henvisninger 
 Radio Free Asia (officiel hjemmeside)

Radiostationer fra USA
Etableret i 1996
Asia Times Online

Asia Times Online ('ATol') er en internetpubliceret avis med nyheder og reportage om geopolitiske, politiske, økonomiske og forretningsorienterede emner set fra et asiatisk synspunkt.

Asia Times Online blev grundlagt i starten af 1999 i Hong Kong. Forretningsmodellen er baseret på reklameindtægter samt videresalg af egenproduktion til andre publikationer og nyhedsbureauer.

Eksterne henvisninger 
 Asia Times Online  (engelskudgave)
 Asia Times Online (kinesiskudgave)
 The Complete Spengler 
 The Complete Henry CK Liu 

Aviser fra Kina
Etableret i 1999
Virksomheder fra Hongkong
Pauline Rehné

Pauline Rehné (født d. 11. juli 1954 i København i Danmark) er en dansk skuespillerinde og sanger, som også lægger stemme til tegnefilm. Datter af Ib Rehné og Hannah Rahlff.

Pauline er uddannet på Skuespillerskolen ved Odense Teater i 1983.

Hun har lagt stemme til et hav af tegnefilmfigurer; blandt andet i Dyrene fra Lilleskoven samt Disneyfilm og på Cartoon Network, hvor hun har lagt stemme til Ko i Ko og Kylling, Wilma i Familien Flintstone, Dee Dee i Dexters Laboratorium, Judy Jetson i Familien Jetson, Fremtidens Batman & Justice League. og i den japanske animeserie Dragon Ball Z har hun spillet rollen som Son Gohan. Uden for tegnefilmens verden er hun sanger og reklamespeaker.

Hun har også medvirket i dramafilm som Pengene eller livet fra 1982 og Ondt blod fra 1996 og i tv-serien Madsen & co..

I 2007 lagde hun stemme til Lisa Simpson i den danske version af The Simpsons Movie og til den lokale skolelæge i den danske voksen-dukkejulekalender Yallahrup Færgeby, der blev vist på DR2.

Eksterne henvisninger 
 

Skuespillere fra Danmark
Personer fra København
Tegnefilmsdubbere fra Danmark
Forhistorisk liv

Forhistorisk liv er de forskellige organismer, som levede på Jorden fra livets opståen for ca. 3,8 mia. år siden til den historiske periode (ca. 3500 f.Kr.), hvor mennesker begyndte at føre skrevne optegnelser.

Under evolutionens forløb har nye meget forskellige livsformer udviklet sig, f.eks. dinosaurerne, som uddøde.

Forhistorisk liv udviklede sig over dette umådeligt store tidsrum fra simple bakterie-lignende celler i havet, til alger og Protozoer, og endelig til flercellede livsformer som svampe, landplanter, orm, bløddyr, krebsdyr, insekter og hvirveldyr.

I geologiske termer begyndte menneskets udvikling for nylig, for ca. 4 mio. år siden.

Der findes meget få eksemplarer af forhistoriske organismer (f.eks. bløddyrene), som stadig eksisterer uforandret i dag, mio. af år senere, og dermed gør dem til levende fossiler. Mens andre dyr, f.eks. hajer, har ændret sig meget lidt over flere millioner år.

Imidlertid er de fleste livsformer, over 99%, uddøde og de eneste eksisterende beviser på deres eksistens er afstøbninger og fossiler.

Se også 
Jordens historie
Menneskets udvikling

Palæontologi
Liv

en:Prehistoric life